Publication: Magyar Közlöny
Issue: MK-2006-62 (Year: 2006, Number: 62)
Era: 2004-2010
Section: Melléklet a 27/1998. (VI. 10.) MKM rendelethez
Paragraph Index: 68

5. A művészeti alapvizsga és záróvizsga minősítése A tanuló teljesítményét a művészeti alapvizsgán és a záróvizsgán vizsgatantárgyanként külön-külön osztályzattal kell minősíteni. A művészeti alapvizsga, illetve záróvizsga eredményét a vizsgatantárgyakból kapott osztályzatok számtani közepe adja. Ha az átlagszámítás eredménye öt tizedre végződik, a végső eredmény meghatározásában a gyakorlati tantárgyból kapott osztályzat a döntő. Amennyiben az intézmény előrehozott művészeti alapvizsgát vagy záróvizsgát szervez, úgy annak eredményét a tanuló kérésére a művészeti alapvizsgán és záróvizsgán figyelembe kell venni. Eredményes művészeti alapvizsgát, illetve záróvizsgát tett az a tanuló, aki valamennyi előírt vizsgatantárgy vizsgakövetelményeit teljesítette. Sikertelen a művészeti alapvizsga, illetve a záróvizsga, ha a tanuló valamely vizsgarészből, illetve vizsgatantárgyból elégtelen érdemjegyet kapott. Sikertelen vizsga esetén a tanulónak csak abból a vizsgarészből, illetve vizsgatantárgyból kell javítóvizsgát tennie, amelynek vizsgakövetelményét nem teljesítette. II. Fejezet BALETT TANSZAK CÉLOK, FELADATOK, SZAKMAI KÖVETELMÉNYEK A balett tanszak célja, hogy a tanuló a klasszikus balett speciális harmóniát igénylő, fegyelmezett, tudatos mozgásnyelvét, tánctechnikáját elsajátítsa. Feladata Ismertesse meg a tanulóval – mozgásszerveinek a funkcióját, – a különböző mozgásformák összekötését, – a klasszikus balett lépésanyagát, – a táncstílusok sokféleségét, – a különböző tánctechnikák mozgásformáit, – a tánc történetét. Fejlessze a tanuló – technikai adottságait, – mozgásemlékezetét, – testi-lelki teherbírását, – tér- és formaérzékét, – hallását, – ritmusérzékét, – koordinációs készségét, – dinamikai különbségek iránti érzékét, – előadási készségét, – a mozgás pontos zenei kivitelezését, – magabiztos fellépését. Alakítsa ki a tanulóban – a tánc iránti szeretetet, – az interpretáláshoz szükséges önfegyelmet, 2006/62/II. szám – az önkontrollt és annak tudatos használatát, – a rendszeres munka igényét, – a munkában való részvételhez szükséges megfelelő magatartásformát, – a gondolkodás szükségességének tudatát, – a művészetek iránti nyitottságot. Ösztönözze a tanulót – az igényes munkára, – a színházi táncesemények látogatására, – alkalmi eseményeken való szereplésre, – az érzelmi nyitottságra, – az egészséges életmódra, – külső megjelenésének (testtartás, ápoltság, öltözködés) igényességére. Adjon teret a tanuló – fantáziájának kibontakozására, – a kreativitás megnyilvánulására, – az improvizációs készség kibontására. Tudatosítsa a tanulóban, hogy a tánc tanulásán keresztül fejleszti saját – akaratát, – ízlését, személyiségét, – alkalmazkodó képességét. Irányítsa a tanulót – szakirányú továbbtanulásra, – a továbbképző folytatására, – az amatőr táncéletbe való bekapcsolódásra. Követelmények az alapfok évfolyamainak elvégzése után Klasszikus balett A tanuló ismerje – a kar- és lábpozíciókat, – a klasszikus balett alapelemeit, – a tanult tananyag szakkifejezéseit, – a szakkifejezések jelentését. Legyen képes – a tanult gyakorlatok pontos kivitelezésére, – a kombinációk használatára, – a zene és a tánc összhangjának betartására, – a csoportos munkában való fegyelmezett együttműködésre. Történelmi társastánc A tanuló ismerje – a XIX. századi társastáncok alaplépéseit, – a XVII. századi Menüett lépéssorát, – a rokokó Gavotte stílusát, – a tanult táncokat. Legyen képes – a tanult lépések bemutatására, – az elsajátított történelmi társastáncok előadására. 2006/62/II. szám Néptánc A tanuló ismerje – a dunántúli ugrós alapmotívumait, – a szatmári motívumok figuráit, – a széki négyes és csárdás lépéseit, – a táncokhoz tartozó dalokat, – a tájegységek földrajzi helyzetét. A tanuló legyen tisztában – a néptánc elemeinek és motívumainak felépítésével. Legyen képes – az ismert motívumok felhasználásával improvizálni. Modern-kortárs tánc A tanuló ismerje – a modern tánctechnikák jellegzetes lépésanyagának alapjait, – speciális koordinációját, a testközpont szerepét, – a rögtönzés játékszabályait. Legyen képes – az elsajátított tananyag stílusos előadására, – a klasszikus balettől eltérő mozgásnyelv befogadására. Követelmények a továbbképző évfolyamainak elvégzése után Klasszikus balett A tanuló ismerje – a tanult tananyagot, – a lépések helyes kivitelezésének szempontjait, – a tudásszintjének megfelelő nehezebb technikai elemeket és azok szabályait. Legyen képes – a balett gyakorlatainak harmonikus, koordinált bemutatására, – a kombinációk szolisztikus előadására, – az ismert anyagból önálló gyakorlatok összeállítására. Társastánc A tanuló ismerje – a magyar úri báli tánc lépéseit, – a modern társastánc alapelemeit. Legyen képes – a viselkedésformáknak megfelelően a különböző társastáncok bemutatására. Néptánc A tanuló ismerje – a verbunk, a karikázó, a csárdás lépéseit, – a páros forgók technikáit, – a dunántúli és a szatmári táncrendet. Legyen képes – a tanult táncok stílusos előadására. 2006/62/II. szám Modern-kortárs tánc A tanuló ismerje – a modern és kortárs tánc térszemléletét, – a dinamikai változások kifejező erejét, – a Graham-, Limón-, modern jazz-, kontakt-technika lépésanyagát, sajátosságait, – az improvizáció és kompozíció szabályait, – a kapcsolatteremtés lehetőségeit a mozgásban. Legyen képes – az elsajátított technikák lépésanyagainak gyakorlatsorokban történő bemutatására, – rövid kompozíciók létrehozására, meggyőző, stílusos előadására, – kapcsolatteremtő improvizációra. Tánctörténet A tanuló ismerje – az adott évfolyam tananyagát: = a táncművészet kimagasló alapműveit, = a nagy egyéniségek munkásságát, = az egyetemes és nemzeti tánctörténeti folyamatokat. Legyen képes – elemezni a táncművészet különböző stílusait, – a társművészetek iránti érdeklődésre, – a múlt és jelen értékeinek befogadására. A BALETT TANSZAK VIZSGAKÖVETELMÉNYEI A MŰVÉSZETI ALAPVIZSGA KÖVETELMÉNYEI

Source: https://magyarkozlony.hu/hivatalos-lapok/fe19b5f967110c23da64a6d348d880a26db88494/dokumentumok/3c655fa8bb80f54e1d142caaef37c04be4fe2b0b/letoltes